Burjassot lliura els Premis Vicent Andrés Estellés 2014
2025-07-24

El dijous 9 d’abril, a les 19 h, Burjassot celebrarà la cerimònia de lliurament dels Premis Vicent Andrés Estellés corresponent a l’edició de 2014. Aquest certamen literari va ser creat per l’Ajuntament de Burjassot, en 1993, any de la mort del poeta, per honrar la seua memòria i reivindicar la seua magistral poesia i, des de llavors, aquest certamen s’ha celebrat en un inici bianualment i, en l’actualitat, amb periodicitat anual.

La cerimònia, organitzada per l’Institut Municipal de Cultura i Joventut de Burjassot, se celebrarà en el Centre Cultural Tívoli i a la mateixa assistiran nombrosos representants de la Corporació Municipal, encapçalats per l’alcalde, Rafa García, diputats, representants de la Universitat de València i d’Edicions Bromera, així com una àmplia representació del moviment associatiu de Burjassot.

En 2014, la 15ª edició del Premi Vicent Andrés Estellés de Poesia, dotat amb 9.000 euros i atorgat per l’Ajuntament de Burjassot, ha sigut per al valencià Francesc Rodrigo Segura, per la seua obra “Alfabet del desig”. Per la seua banda, el VIII Premi de Narrativa Científica de la UV-Estudi General, dotat amb 3.000 euros, ha sigut per a Jordi Navarri Ginestà, per la seua obra “Somnis entre anells”. Tots dos guanyadors rebran el Premi i una Sitja en ceràmica, símbol indiscutible del municipi d’Estellés.

Després del lliurament dels premis, el guanyador del Premi de Poesia, Francesc Rodrigo, oferirà als presents un recital basat en alguns dels poemes que conformen l’obra guanyadora. Ho farà acompanyat dels músics Àfrica Rutea, a la flauta, Carlos Gómez, a la guitarra acústica i elèctrica, i Ruben Capella, al baix.

Tots els convidats rebran, en finalitzar l’acte, les dues obres completades.